Lausunto koskien turvapaikanhakijoiden vastaanottolakia 15.08.2010,

Lakiehdotus tuo tarkennuksia ja parannuksia ilman huoltajaa tulleiden nuorten tukiasuntoloista säätämiseen sekä ilman huoltajaa tulleiden alaikäisten edustajien rekisterin ylläpitoon.

Ilman huoltajaa olevien alaikäisten vastaanoton siirtäminen lastensuojeluviranomaisten vastuulle on päätetty selvittää erillisenä hankkeena. Selvitystyö olisi syytä aloittaa mahdollisimman pian. Työryhmän olisi hyödyllistä koostua moniammatillisista tahoista; lastensuojelun ja vastaanoton lisäksi myös järjestöpuolelta sekä ETU ry:n (Edustajat turvapaikanhakijoille ry) edustajasta. Lisäksi, ilman huoltajaa tulleita lapsia ja nuoria olisi itseään kuultava. ETU ry tuo mielellään pitkäaikaisen ja monipuolisen asiantuntemuksensa ilman huoltajaa tulleiden edustajana toimimisesta ja vastaanotosta työryhmän käyttöön.

16 § Ilman huoltajaa olevan alaikäisen majoitus
 
On hyvä, että ilman huoltajaa maassa olevien alaikäisten turvapaikanhakijoiden majoittamisesta tukiasuntoloihin säädetään tässä laissa. Asukkaiden enimmäismäärä (40 nuorta) on kuitenkin liian suuri joukko asumaan samassa yksikössä, sillä ristiriidat ja etniset jännitteet eri ryhmien välillä voivat kärjistyä tällaisissa tilanteissa – erityisesti jos yksikkö sijaitsee vielä pienellä paikkakunnalla Lisäksi, tukiasuntoloissa asuville nuorille tulisi järjestää suomenkielen opetusta täysipäiväisesti, eikä esimerkiksi vain muutamana päivänä viikossa. Mielekkään tekemisen puute lisää mahdollista ongelmakäyttäytymistä. 
 
Tukiasuntolaan sijoittaminen ei saisi olla automaatio kaikkien 16 tai 17-vuotiaiden nuorten kohdalla. On hyvä, että tyttöjen haavoittuvuus huomioidaan vastaanotossa, mutta myös 16–17-vuotiaat pojat voivat tarvita ryhmäkodin tarjoamaa tukea ja palveluita esim. traumaattisten kokemusten ja mielenterveysongelmien takia. Lastensuojelun sijaishuollossa olevat lapset ovat monessa suhteessa verrattavissa ilman huoltajaa tulleisiin turvapaikanhakijalapsiin. Huostaan otettujen lasten kohdalla kyseiseltä 16 - 17 nuorelta vaaditaan riittävän itsenäistä otetta elämään ja monenlaisia tietoja sekä taitoja, jotta kykenee ja saa ylipäätään luvan asua itsenäisesti tukiasunnossa.

Lisäksi, nuoren uudelleen sijoittaminen vaikeuksien sattuessa (mm. väkivaltaiset teot tai muu rikollisuus) ei saa olla pelkästään perusteena uudelleen sijoittamiselle. Usein kannattaisi selvittää perusteellisesti onko mahdollista käydä läpi vaikeudet siellä mihin on jo ehtinyt sopeutua. Ongelmat harvoin ratkeavat sillä että ne siirretään.
 
33 § Edustajan määrääminen
 
On erittäin myönteistä, että lakia muutetaan niin, että kaikille ilman huoltajaa tulleille alaikäisille tulee määrätä edustaja viivytyksettä. Edustajien valinnasta vastaa yksinomaan vastaanottokeskusten sosiaalityöntekijät, mutta rekrytointivastuuta ja -käytäntöä tulisi kehittää vastaamaan monimutkaista kenttä ja -edustajatilannetta. Edustajat tulisi saada mukaan rekrytointiin. ETU ry voisi olla yksi vaihtoehto olemaan rekrytoinnissa mukana yhteistyössä sosiaalityöntekijöiden kanssa.
 
36 § Edustajan kelpoisuus
 
Rikosrekisterin tarkistaminen ennen edustajana aloittamista on tärkeä lisäys lakiin. Lisäksi laissa olisi syytä määritellä tarkemmin edustajille sopiva aikaisempi työkokemus ja koulutustaustasta.

Edustajien rooli on alusta lähtien ollut lapsen edun toteutumisen valvominen. Turvapaikanhakijalapset ovat kulttuurisista tekijöistä johtuen lähtökohtaisesti usein erittäin viranomaispelkoisia, jonka vuoksi ilman edustajia heidän turvapaikka-asiansa tulisi käsitellyksi ilman riittävää huolenpitoa ihmisoikeuksista, kansainvälisestä ja kansallisesta lainsäädännöstä sekä lapsen edusta. Tehtävän onnistumisen edellytys on viranomaisriippumattomuus ja mahdollisuus suorittaa tehtävää itsenäisesti.

Suomalaisessa yhteiskunnassa edustajajärjestelmään ei sovi kunnallisille tai yksityisille organisaatioille ominainen byrokratia ja esimiessysteemi, mutta tehtävän onnistumisen edellytys on tästä huolimatta määrätynlainen organisatorinen ja konsultatiivinen tuki. Tämän vuoksi ETU ry on perustettu.
 
37 § Edustajan tehtävät
 
ETU ry ehdottaa muutettavaksi lain perusteluihin (s. 61), että edustajan tulisi aina osallistua lapsen turvapaikkapuhutteluun, koska se on lapsen turvapaikka-asian ja sitä kautta edustajan tehtävän onnistumisen kannalta tärkein yksittäinen tapahtuma. Jos tästä annetaan mahdollisuus poiketa, voi se olla erittäin ratkaisevaa henkilön oleskeluluvan oikeudenmukaisen käsittelyn ja oikeusturvan kannalta.

ETU ry:n hallitus

Mikko Välisalo, puheenjohtaja
Anna Mikkonen
Tellervo Malmiola
Soili Koistinen
Jukka Kursula
Minna Virta